Ego Odo, dux Burgundię, notum facio presentibus atque futuris quod fratres Jerosolimitani Hospitalis terram quam habent in villa de Turiaco tali conditione concesserunt Rainaldo, vierio Eduensi, quod idem Rainaldus predictam terram arbergiabit. Fratres vero Hospitalis medietatem proventuum habebunt, et vierius aliam medietatem, decima excepta quam Hospitalarii in integrum possidebunt. Medietas proventuum terrę et hominum erit, salva decima. Si vero predictus vierius decederet, vel aliquo modo seculo renunciare vellet, memorata terra et homines cum omni integritate ad fratres Hospitalis redibunt, nec vierius terram vel homines de medietate sua vendere, impignorare, aut dare poterit alicui, nisi fratribus Hospitalis tantum. Ut autem istud perpetuo ratum et stabile habeatur, in testimonium hujus rei presentem cartam sigillo meo communiri precepi. Actum est hoc anno Verbi incarnati M°C° nonagesimo octavo.